Nõnda ilmneb Jumala täiuslik kirkus mitte läbi aulisuse, vaid autuse. Niikaua kui Jeesus käitub võimsa prohveti ja imetegijana ning Temast loodetakse Iisraeli kuningat, väljendub Tema läbi küll Jumala kirkus, kuid see on poolik, see pole veel Kristuse kirkus. Siis aga, kui Teda piinatakse, kui Ta autuna ristil ripub ja sureb, siis ilmneb Jeesuse kirkus Kristusena: templi vahevaip käriseb kaheks, maa väriseb, kaljud murduvad ja hauakambrid avanevad. Kui me  kohtame enda ümber inetust, räpasust, haigust, valu, kannatust, hüljatust, siis teritagem tähelepanu. Võib-olla on seal peidus Issanda täiuslik kirkus.